Економски факултет - Скопје

Економски факултет - Скопје или само Економски факултет — факултет во рамките на Универзитетот „Св. Кирил и Методиј“ во Скопје, Македонија, и една од првите високообразовни институции во Македонија. Бил основан на 14 ноември 1950 година, како петти факултет во рамките на Скопскиот универзитет.

 Историја 

Економскиот факултет во Скопје е најстариот факултет од областа на економијата во Македонија. Тој бил основан на 14 ноември 1950 година со Одлука на Владата на Македонија. Економскиот факултет е основан како петти факултет во рамките на Универзитетот „Св. Кирил и Методиј“ во Скопје, додека во поранешна Југославија бил меѓу првите три економски факултети. Во 1951 година, Факултетот бил преименуван во Правно-економски факултет со два отсека – Правен и Економски, а од 1956 година Економскиот факултет повторно работел како самостојна институција.

 Студиски програми 

Економскиот факултет - Скопје нуди студиски програми за додипломски, постдипломски и докторски студии, односно прв, втор и трет циклус на студии. Програмите за работа се менувани неколкупати при постоењето на факултетот, а изменувани се и самите насоки.

На првиот циклус на студии се нудат студии на седум различни департмани:

 маркетинг
 финансиски менаџмент
 сметководство и ревизија
 надворешна трговија
 менаџмент
 економија
 е-бизнис

На вториот циклус на студии се нудат студии на повеќе различни насоки. Воедно на вториот циклус студии постојат едногодишни и двегодишни студии.

Едногодишни студии се следниве насоки:

 сметководство и ревизија
 МБА - менаџмент
 монетарна економија, финансии и банкарство
 економски развој и меѓународни финансии
 маркетинг
 европски студии
 управување со јавниот сектор
 статистички методи за бизнис и економија
 е-бизнис менаџмент
 менаџмент во осигурувањето
 стратегиски менаџмент на човечки ресурси

Двегодишни студии се следниве насоки:

 маркетинг
 монетарна економија, финансии и банкарство
 сметководство и ревизија
 е-бизнис менаџмент
 статистички методи за бизнис и економија
 стратегиски менаџмент на човечки ресурси

 Одбележување 

По повод 50-годишнината од постоењето на факултетот, Народната банка на Македонија издала пригодни ковани пари, односно 2 златни денари. Одлуката за ова ја донела Владата на Македонија на 9 мај 2000 година.

Народната банка издала 2 златни денари во 1.000 примероци со тежина од 7 грами. На аверс страната се наоѓало петоаголно лого на Економскиот факултет 1950-2000, додека на реверс страната се наоѓала гравура на зградата на Основното училиште „Гоце Делчев“, каде во 1950 година биле одржани првите часови. Парите биле изработени од ковницата „Голдмак“ од Радовиш, а нивен автор била Билјана Унковска.

 Наводи 

 Надворешни врски 
 Официјална страница  

*